KIRJALLINEN KYSYMYS E-3280/97 komissiolle esittäjä(t): Bernd Lange (PSE) (20. lokakuuta 1997)

Aihe: Kaivoskäytävien täyttöaineen luokittelu jätedirektiivin 91/156/ETY liitteiden II A tai II B mukaisiin luokkiin

Laadukasta jäteainetta käytetään Saksassa myös kaivoskäytävien täyttöaineena, jota voitaisiin oikeastaan myös käyttää uudelleen, esimerkiksi terästeollisuustuotanto- ja valuprosessien yhteydessä saatuja kevytmetalleja. Tämä vaikeuttaa jätteiden ohjausta jälleenkäsittelylaitoksiin ja vaarantaa näiden laitosten olemassaolon.

1. Luokitellaanko kaivosten täyttö direktiivin 91/156/ETY liitteen II A mukaisiin huolehtimistoimiin vai II B mukaisiin hyödyntämistoimiin?

2. Jos komissio pitää kaivosten täyttöä huolehtimistoimena, pitääkö se tätä ympäristön kannalta järkevimpänä ratkaisuna?

3. Miten kaivosten täyttö sopii yhteen yhteisön johdonmukaisen jätetalousstrategian kanssa?

Komission jäsenen Ritt Bjerregaardin komission puolesta antama vastaus (5. joulukuuta 1997)

1. Komissio pitää jätteiden sijoittamista kaivoksiin jätteistä annetun direktiivin 75/442/ETY, sellaisena kuin se on muutettuna direktiivillä 91/156/ETY ((EYVL L 194, 25.7.1975, sellaisena kuin se on muutettuna direktiivillä 91/156/ETY, EYVL L 78, 26.3.1991. )), liitteessä IIA tarkoitettuna huolehtimistoimena. Tällaiset toimet voidaan luokitella luokkiin D1, D3 tai D12.

2. Direktiivin 75/442/ETY 3 artiklan mukaisesti jäsenvaltiot toteuttavat aiheellisia toimenpiteitä edistääkseen ensinnäkin jätteen syntymisen ja sen haitallisuuden ehkäisemistä tai vähentämistä ja toiseksi jätteiden hyödyntämistä kierrättämisen, uudelleen käytön tai talteenoton tai jonkin muun toiminnan avulla, jonka tarkoituksena on erottaa jätteestä uusioraaka-aineita tai käyttää niitä energianlähteenä.

Tämä jätehuollon periaatteiden hierarkia vahvistettiin heinäkuussa 1996 annetussa yhteisön jätehuoltostrategian tarkistamista koskevassa komission tiedonannossa ((Asiak. KOM(96) 399 lopullinen. )), jossa todetaan, että tärkeintä on edelleen jätteiden syntymisen ehkäiseminen. Seuraavana on jätteiden hyödyntäminen ja viimeisenä jätteistä huolehtiminen turvallisella tavalla. Tiedonannossa todettiin, että tätä hierarkiaa sovelletaan joustavasti, jotta kuhunkin tapaukseen löydettäisiin ympäristön kannalta paras mahdollinen ratkaisu. Tästä huolimatta komissio pitää jätteiden sijoittamista kaatopaikalle viimeisenä ja huonoimpana ratkaisuna.

3. Yhteisön johdonmukaisen jätehuoltostrategian mukaisesti komissio on sitä mieltä, että jätteiden sijoittamista kaivoksiin voidaan pitää vaihtoehtona, jos jätehuollon hierarkiassa korkeammalla olevat muut vaihtoehdot, ehkäiseminen ja hyödyntäminen, on käytetty loppuun tai niitä ei voida soveltaa kyseessä oleviin jätteisiin käytettävissä olevien tekniikoiden ja taloudellisten ja sosiaalisten kustannusten vuoksi.

Viranomaisten olisi varmistettava, että kaikki sijoittaminen tapahtuu vaarantamatta ihmisten terveyttä tai ympäristöä ja erityisesti aiheuttamatta riskejä vedelle ja maaperälle. Tämän vuoksi toiminnalle on saatava viranomaiselta direktiivin 75/442/ETY 9 artiklan mukainen lupa. Tällaisesta luvasta käyvät ilmi jätteiden lajit ja määrät, tekniset vaatimukset, toteutettavat varotoimet, paikka, jossa jätteistä huolehditaan ja käsittelymenetelmä. Jos suunniteltu menetelmä ei ole ympäristön kannalta hyväksyttävä, lupa voidaan evätä.